av. d'Espanya, 49, 2a planta, 07800 Eivissa
Ens hi podeu enviar els vostres textos per corregir o traduir (de fins a 2 folis) i, si voleu, us els tornarem pel mateix mitjà, la qual cosa agilitarà molt la gestió.
Què us ofereix el Servei de Normalització Lingüística?
La correcció dels vostres textos, tant a particulars com a empreses de publicitat, impremtes, comerços, restaurants, retolistes...
L'aclariment de dubtes lingüístics.
Informació sobre drets lingüístics dels habitants de les Pitiüses.
La traducció de textos curts (fins a dos folis).
Informació sobre els tràmits que s'han de fer per posar-se el nom propi en català, correcció de llinatges...
Actuacions del Servei de Normalització Lingüística
Pel que fa a la tasca de normalització lingüística pròpiament dita, aquest Servei porta a terme una sèrie d'actuacions diverses per al foment de la llengua catalana entre la població d'Eivissa des de diferents àmbits:
Per tal de possibilitar l'aprenentatge de la llengua catalana, tant a castellanoparlants com a estrangers, com també a persones nascudes a l'illa d'Eivissa però que durant el seu període d'escolarització no estudiaren, per raons d'edat, la nostra llengua, s'informa sobre els diferents cursos als municipis illencs. Amb el Govern Balear hi ha un conveni per mantenir la xarxa formada per un centre (ciutat d'Eivissa) i punts d'autoaprenentatge de català de l'illa d'Eivissa.
Un altre punt d'actuació important és afavorir la producció en llengua catalana per part de les editorials eivissenques i precisament a això es dediquen les ajudes previstes a l'expedient de Suport genèric a la producció editorial en llengua catalana del Departament de Política Educativa i Cultural, per tal de promocionar els llibres, de qualsevol temàtica, publicats per editorials eivissenques que tinguin el seu domicili fiscal a l'illa de Eivissa.
Pel que fa a afavorir la presència del català als carrers de l'illa d'Eivissa , entre els mesos d'agost i octubre aproximadament, es convoquen les Ajudes per al foment de l'ús de la llengua catalana en els àmbits del comerç, la restauració, la indústria i els serveis, a través de les quals totes les empreses poden sol·licitar una subvenció per fer ús de la nostra llengua en retolació exterior i interior, targetes, bosses comercials, etiquetes, factures, pàgines web... Des de l'any en què s'inicià aquesta convocatòria, el nombre d'empreses que sol·liciten aquests ajuts ha anat en augment, cosa que mostra que es tracta d'una actuació ja consolidada.
Els certàmens literaris, tant per a alumnes de secundària i batxillerat com per a escriptors adults, són una altra eina de normalització lingüística de primer ordre.
Així, cada any es convoquen:
els Premis de Narrativa i Poesia Sant Jordi, nascuts en una iniciativa conjunta dels Seminaris de Llengua i Literatura Catalana i el Departament de Cultura del Consell (convocat per primera vegada l'any 1993).
El Premi de relats curts Joan Castelló, que serveix d'homenatge al rondallista i folklorista eivissenc, s'instaurà l'any 2001. Està dotat amb 2.500 euros i la publicació del llibre en la col·lecció del mateix nom, feta en coedició amb l'editorial Mediterrània. És remarcable que un llibre d'aquesta col·lecció, i per tant guanyador d'aquest premi com Les formigues d'or, obra de la filòloga i professora Fani Tur, ha estat llibre de lectura obligatòria en alguns instituts. Les persones i les obres guanyadores en les diverses edicions d'aquest Premi són les que es detallen a continuació:
Obres i persones guanyadores del Premi de relats curts Joan Castelló
2006 Eternament provisional d'Emma Segura Oms / Essers absurds de Joan Amorós i Salines (ex aequo)
2012 No es va convocar el premi
2013 No es va convocar el premi
Pel que fa al servei de consultes gratuïtes per a particulars, és un dels serveis més utilitzats, tant dins del Departament de Política Educativa i Cultural, com per altres institucions, entitats bancàries i l'empresa privada. S'ha de destacar en aquest apartat que cada vegada són més les consultes rebudes a través del correu electrònic respecte de les efectuades per telèfon, les enviades per fax o fetes personalment a les dependències del Consell. En els darrers anys, només tenint en compte les consultes externes a la Corporació, se'n rep una mitjana d'unes quatre-centes anuals.
A més, a la primera planta del Consell Insular trobareu la Delegació de la Direcció General de Política Lingüística a Eivissa (tel. 971 19 59 00, ext. 1350, dgpolingeivissa@gmail.com), on us informaran sobre cursos de català per a persones adultes de l'illa d'Eivissa i també sobre els exàmens oficials de llengua catalana, reciclatge del professorat, equivalències i convalidacions, etc., és a dir, tot allò en què té competència el Govern de les Illes Balears en l'àmbit lingüístic.
Altres serveis lingüístics a les Pitiüses
Ajuntament d'Eivissa, tel. 971 39 75 00, sal@eivissa.org
Ajuntament de Sant Josep de sa Talaia, tel. 971 80 02 44, normalitzacio@santjosepdesatalaia.es
Ajuntament de Santa Eulària des Riu, tel. 971 04 32 03, slinguistics@santaeularia.com
Ajuntament de Sant Antoni de Portmany, tel. 971 34 01 11, aprats@santantoni.net